# Arizona Színház

(1991–1993): a VI., Nagymező u. 22–24. sz. alatt, az épületben 1971–1991 között működő Thália Színház, és a fennállása óta önálló játszóhellyel nem rendelkező Rock Színház fúziójából 1991. febr. 1-jén létrejött sajátos színházi alakulat. A két társ. önállóságát megőrizve, közösen használta az épületet. A Thália Színház utódtársulata, a voltaképpeni Arizona Színház ig.-jának a Fővárosi Önkormányzat, pályázat útján, két évre Mikó Istvánt, a színház egyik vezető színészét nevezte ki. Az ügyvezető ig. Rohály Miklós lett, akit hamarosan menedzser-ig.-ként Nyerges Ferenc követett ezen a poszton. Az első bem. 1991. okt. 18-án Boris Vian Mindenkit megnyúzunk c. darabja volt, Szurdi Miklós rendezésében. Az Arizona Kisszínház (volt Thália Stúdió) pedig Hernádi Gyula Csillagszóró c. művével mutatkozott be okt. 4-én. Az új vezetés bérbe adta a színház harmadik, nyári játszóhelyét, a Körszínházat, de megpályázta, és 1991. nov. 5-én megkapta a soproni Petőfi Színházat, amelyet az 1992–93-as évadban közös társ.-tal, önálló intézményként, infrastruktúra híján mégis inkább befogadó színházként üzemeltetett. Az Arizona Színház a soproni Petőfi Színházban 1992. dec. 3-án Dürrenmatt Meteor c. művével nyitotta meg kapuját. A Thália Színház repertoáron tartott régi sikerei (pl.: Munkácsi Miklós: Mindhalálig Beatles) mellett többek között Joyce (Számkivetettek), Ibsen (A tenger asszonya), Anouilh (Rómeó és Jeanette), Dürrenmatt (Az áldozat) művei és Rice–Anderson–Ulvaeus Chess (Sakk), Kander–Ebb: The Rink (Görkorcsolyapálya) és Bradányi I.–Nagy T.– Pozsgai Zs.: Kölyök c. musicalje szerepelt a műsorán. 1993. febr. 1-jén lejárt Mikó szerződése. Az új vezetés Művész Színház néven új társ.-ot szervezett. A megegyezés értelmében az Arizona Színház eredeti terveinek megfelelően befejezhette az évadot. Utolsó bemutatójuk 1993. máj. 15-én Neil Simon Pletykák c. darabja volt. A társ. máj. 24-én játszott utoljára a Nagymező utcai épületben.