# Bánky Vilma

(Bp., 1903–Los Angeles, 1991. márc. 18.): színésznő. Bolváry Géza és Mattyasovszky Ilona filmiskoláját végezte el, majd egy ideig Somlay Artúr magántanítványa volt. 1920–21-ben Berlinben és Bécsben filmekben szerepelt. Rövid ideig prózai színésznőként a Belvárosi Színházban is játszott. Dekoratív megjelenésű, szőkeségére, kék szemére, előnyös külső adottságaira felfigyeltek az amerikai filmesek, s 1925-ben Hollywoodba szerződtették, ahol rövid idő alatt az amerikai némafilmgyártás egyik legismertebb sztárja lett. 1927-ben Rod La Rocque filmszínésszel kötött házasságot. Beverly Hillsben laktak. A hangosfilm elterjedésével pályája lehanyatlott. Magyar akcentusával nem érvényesült, angol nyelvű színpadi próbálkozásai pedig sikertelenek maradtak.