# Fővárosi Víg Színház

(1951–54): Bp.-en, a Lenin körút (ma Erzsébet körút) 31. sz. alatt 1951. szept. 14-én nyílt operettszínház. Ig.-ja Fejér István volt. Az épületben közvetlenül előtte a Fővárosi Varieté (1949. okt. 14-től) működött. A Fővárosi Vígszínház 1953. márc. 13-tól megszűnéséig, 1954. júl. 11-ig, a volt Fővárosi Nagy Varieté Dohány u. 42. sz. alatti helyiségében játszott. Az első évadban zenés vj.-okból állította össze műsorát (Gvadányi J.–Nádassy L.–György L.: A peleskei nótárius), később nagyoperetteket is bemutatott (Lehár F.: Vándordiák). Legnagyobb sikerét Miljutin Szibériai rapszódia és J. Offenbach Egy marék boldogság c. darabjaival érte el. Kamaraszínházának a Fővárosi Kis Színpadot szánták.