# Jánosa Lajos

(Bp., 1931. márc. 11.– ): díszlettervező. Diplomáját a bp.-i Iparművészeti Főiskolán szerezte Varga Mátyás tanítványaként. 1957-től 1968-ig a Madách Színház díszlettervezőjeként működött. 1968–1979 között az MTV díszlettervező csoportjának vezetője volt; ebben az időszakban s ezt követően is elsősorban ott dolgozott tervezőként. Egész pályafutása során több fővárosi és vidéki színház számára is tervezett, olykor huzamosabb ideig. Konstruktivitás, világos térépítkezés, az anyag és a mozgatási elv egysége, modern képzőművészeti szemlélet, ízlés, a stílusokhoz való alkalmazkodás a jellemzői. Tanított a SzAk-n (1956–1957), majd az Iparművészeti Főiskolán (1958–1965). Számos tanulmányt írt a díszlettervezésről, hazai és külföldi kiállításokon gyakran vett részt, ezek szervezésében is irányító szerepet játszott. Jászai-díjat (1970) és érdemes művész kitüntetést (1983) kapott. F.T. Beaumarchais: Figaro házassága; Miller: Pillantás a hídról; Sh.: III. Richárd; Ibsen: Solness építőmester; Déry T.: Tükör; Molière: Don Juan; Katona J.: Bánk bán; Sh.: Falstaff; Euripidész–Sartre: A trójai nők; Csehov: Ványa bácsi. – Ir. Bőgel J.–Jánosa L.: Scenographia Hungarica (1983).