# Perényi László; Predics

(Szászrégen, 1910. ápr. 23.–Baja, 1993. nov. 8.): színész. 1930-ban végezte a SzAk-t. A Nemzeti Színház szerződtette. 1935-től 1941-ig a Vígszínházban, 1941-től 1944-ig az Új Magyar Színházban szerepelt, de fellépett a Márkus Parkszínpadon és a Szegedi Szabadtéri Játékokon is. 1945 után vidéken, 1951–1953 között Szolnokon, majd az Országos Filharmónia rendezvényein, 1956–1958 között a Madách Színházban játszott. 1960-tól 1963-ig a békéscsabai, 1963-tól 1973-ig a kecskeméti színház tagja volt. A Nemzeti Színházban jobbára jellemszerepeket, a Vígszínházban fiatal szerelmeseket alakított, de bemutatkozott drámai hősként is. Tiszta beszédét, kivételes megjelenését megőrizve pályája végén operettek és drámai művek vezető szerepeiben bizonyította jellemformáló erejét, mesterségbeli tudását. Az 1930–1940-es évek m. filmjeinek egyik sztárja volt. F.Sz. Étienne (Deval: Az ifjú pásztor); Malcolm (Sh.: Macbeth); Cléante (Molière: A fösvény); Csongor (Vörösmarty: Csongor és Tünde); Jack (Maugham: Fenség, fizetek!); Jázon (Grillparzer: Médea); Ponza (Pirandello: Mi az igazság?); Prospero (Sh.: A vihar); Sebők (Sarkadi I.: Elveszett paradicsom).