# Marton Sándor Színpadi Kiadó

(1910– ): Marton Sándor (1871–1939?) által 1910-ben alapított, színművek közvetítésével foglalkozó és szerzői jogok képviseletét ellátó vállalkozás. Marton tizenöt évig ügyésze volt a Magyar Színpadi Szerzők Egyesületének és az Újságkiadók Szövetségének. Működése során több száz m. színpadi művet helyezett el külföldön, többek közt Molnár Ferenc, Herczeg Ferenc, Fodor László, Bíró Lajos műveit. Külföldön a m. irodalmi és színpadi szerzők jogi képviseletét látta el. A vállalkozás színpadi művek szerzői jogainak értékesítésével (minden előadási és kiadási jog), színházak felé színművek közvetítésével foglalkozó kiadóvállalattá fejlődött. Marton halála után leánya vette át a vállalatot. Az 1950-es évek elejétől Párizsban, Bécsben és New Yorkban működtette tovább. Marton Erzsébet halála (1992) óta örökösei és jogutódjai viszik tovább a vállalkozást.