# Farkas Ferenc; Fort

(Bp., 1879. febr. 14.–Bp., 1933. okt. 27.): színész, színházigazgató. Rákosi Szidi színiiskoláját végezte el. 1899–1900-ban a Magyar Színházban, 1900–01-ben a szabadkai társ.-ban, 1901–02-ben és 1903–04-ben ismét a Magyar Színházban, 1902–03-ban ismét Szabadkán játszott. 1902-ben a kolozsvári egyetemen államtudományi oklevelet szerzett. 1904-ben Európában tett tanulmányutat. 1905–06-ban Lőcsén, Iglón és Késmárkon lett ig. 1906–1909 között a szabadkai színházat vezette. 1909–10-ben Szolnokon, Szentesen, Munkácson, 1910–11-ben Munkácson, Szentesen, Szolnokon, Mohácson, Ungvárott játszott társ.-ával. 1911-től a Royal Orfeum főrend.-je volt. Harcolt az első világháborúban. 1920–21-ben az újpesti, 1922-ben a Blaha Lujza Színház főrend.-jeként működött. 1920-tól Rákosi Szidi színiiskolájában tanított. A Magyar Színművészeti Lexikon (1929–1931) munkatársa volt. Több színházi tárgyú cikke megjelent. Magyarnótái kötetben is napvilágot láttak.