# Mahler, Gustav

(Kalischt, 1860. júl. 7.–Bécs, 1911. máj. 18.): zeneszerző, karmester. Osztrák származású. A bécsi konzervatóriumban és egyetemen folytatott tanulmányai mellett Anton Bruckner magántanítványa volt. Karmesteri pályafutását 1880-ban Felső-Ausztriában kezdte, majd több közép-európai operatárs.-nál működött. 1888. okt.-től két és fél éven át az Operaház ig.-ja volt. Ő emelte első ízben európai színvonalra az akkor négy éve megynyílt Operaház társ.-át. Elsősorban új tehetségek felfedezése, a Mozart- és Wagner-kultúra meghonosítása és a korabeli kortárs művek bemutatása igazolta rendkívüli művészi koncepcióját. Bp.-i működése idején fejezte be I. szimfóniáját, amelynek ősbemutatóján az operaházi muzsikusokból alakult Budapesti Filharmóniai Társaság Zenekara működött közre személyes vezényletével. 1891-től a hamburgi Városi Színház első karmestere lett, emellett vendégkarmesterként hangversenykörutakat tett Lengyelországban és Oroszországban. 1897-től tíz éven át volt a bécsi Udvari Opera ig.-ja, 1898–1901 között a Bécsi Filharmonikusok főzeneig.-ja. 1907 őszén a New York-i Metropolitan Operaházhoz szerződött, majd 1909-től ő lett a New York Philharmonic Society vezető karmestere is. Súlyos szívbetegsége miatt 1911-ben, rövid párizsi tartózkodás után visszatért Bécsbe, ahol nemsokára elhunyt. – Ir. O. Klemperer: Emlékeim Mahlerről és másokról (1964); K. Blaukopf: G. M. (1973); Gedeon T.–Máthé M.: G. M. (1965); Németh A.: G. M. (1984); Zoltán R.: G. M. and Hungary (1991); B. Walter: M. (1969, 1981).