# Khell Csörsz

(Bp., 1953. márc. 21.– ): díszlettervező. A Budapesti Műszaki Egyetem építészmérnöki karán végzett, majd az Iparművészeti Főiskola grafikus szakán folytatott tanulmányokat. 1983–1985 között a veszprémi Petőfi Színház tagja volt, ettől kezdve több fővárosi és vidéki színháznak, külföldi társ.-nak – Stuttgart, Frankfurt am Main – dolgozott. Leggyakrabban a bp.-i Katona József Színház és a stuttgarti Tri Bühne számára tervez. Látomásszerű, metaforikus, végsőkig analizált drámai terek alkotója, a külső és belső terek egységének szolgálója. Terveivel több kiállításon szerepelt. 1989-ben a BITEF-en, 1990-ben Párizsban, 1990-ben a Novi Sad-i triennálén különdíjat is kapott. Többször elnyerte a színikritikusok díját. F.T. Spiró Gy.: Csirkefej; Gogol: A revizor; Canetti: Esküvő; Sh.: Vízkereszt; Mrożek: Emigránsok; Kárpáti P.: Az ismeretlen katona.