# Karacs Imre

(Földes, 1860. nov. 21.–New York, 1914. nov. 29.): színész, rendező. Bécsi énektanulmányai idején már növendékként hangversenyezett a Musikvereinben és az Ehrbarban. 1886-ban Nagy Vince társ.-ában lépett színpadra Debrecenben, ahol 1891-ig játszott. Szabadkán, majd Miskolcon töltött évek után 1896-ban Krecsányi Ignác Pozsony–Temesvár–Buda állomásokon játszó társ.-ának tagja volt. 1897 tavaszán visszatért Debrecenbe Komjáthy János társ.-ához. 1905-ben Balla Kálmánhoz szerződött Miskolcra, de a következő évben visszatért Debrecenbe Zilahy Gyula társ.-ához. 1907-ben a hazai színpadok sikeres tenoristája búcsút mondott az óhazának, és az USA-ban telepedett le. New Yorkban Heltai Árpád színtársulatához szerződött, ahol mint rendező, színész és gyakran megbízott ig. áldozatos munkát végzett az amerikai m. színészetért. F.R. Herczeg F.: Ocskay brigadéros; Guthy S.: A brezováci hős; Goldfaden: Sulamith.