# Bulyovszkyné Szilágyi Lilla

(Kolozsvár, 1833. máj. 25.–Graz, 1909. dec. 11.): színésznő. Szilágyi Pál lánya. Gyerekszínész volt Kolozsvárott, majd 1842–1846 között a Nemzeti Színházban. Ezután ugyanott 1858-ig drámai hősnő szerepkört töltött be. 1848-ban Bulyovszky Gyula hírlapíróhoz ment feleségül. Nagy szorgalommal és akaraterővel készült a pályára, nyelveket tanult, színdarabokat fordított. 1857-ben Párizsban járt tanulmányúton, 1858-ban Németországba ment tanulni. 1859-ben sikerrel lépett föl a gothai színházban Stuart Mária szerepében. Breslau, Coburg, Meiningen, Drezda, Stuttgart, Frankfurt színházaiban volt vendég. 1861-ben Drezdába szerződött. Váltakozó sikerű és visszhangú vendégszereplések után 1867-ben a müncheni udvari színház tagja lett. 1875-ben tért haza. Mivel a Nemzeti Színház nem szerződtette, ezért 1878-ban kénytelen volt visszavonulni. Számos tragikai szerepet játszott el, de osztatlan tetszést főleg vígjátékokban és színművekben aratott. Kivételes tehetség, lenyűgöző színpadi jelenség volt, csodás, mély fekvésű hanggal. Játékát báj, szelídség, kedvesség jellemezte. F.Sz. Lecouvreur Adrienne (Scribe–Legouvé); Cordélia (Sh.: Lear király); Júlia (Sh.: Rómeó és Júlia); Miller Lujza (Schiller: Ármány és szerelem); Gauthier Margit (ifj. Dumas: A kaméliás hölgy); Stuart Mária (Schiller); Ophélia (Sh.: Hamlet); Donna Diana (Moreto); Clärchen (Goethe: Egmont); Sappho (Grillparzer). F.M. Novellái (Pest, 1855–1857); Mein Reisetagebuch (Pest, 1858); Norvégiából (1866). – Ir. Péchy B.: Hűséges hűtlenek (1969).

BULYOVSZKYNÉ SZILÁGYI LILLA
(Schiller: Stuart Mária)