# Kövessy Albert; Kövesi

(Kótaj, 1860. okt. 6.–Bp., 1924. dec. 21.): színész, rendező, színházigazgató, színpadi szerző. 1877-ben Kolozsvárott kezdte színészpályáját, majd vidéki társ.-oknál működött. Aradon (1888–1891, 1897), Kassán (1893–1895, 1896–1897). 1886–87-ben Miskolcon, 1895–96-ban Sátoraljaújhelyen volt ig. Szerepelt a Városligeti Színkörben is (1892, 1898), 1888-tól 1900-ig az Óbudai Kisfaludy Színházban, 1900–1905 között Kecskeméten, 1905-től 1911-ig Pécsett, 1911–1912-ben Ungvárott volt ig. 1912. okt. 9-től az Építőmunkások Székházában, a csődbe ment Új Színpad helyén Kövessy Színpad néven indított rövid életű vállalkozást. 1912. dec. 3-án nyugalomba vonult. 1913–14-ben és 1915–16-ban Selmecbányán, Késmárkon, Iglón, Lőcsén volt ig. 1916-ban a Beöthy-színházak dramaturgjaként működött. 1924-ben a New York Kávéházban asztaltársaságot alapított Kövessy-vár néven, amely nyugdíjas színészeket támogatott. Komikus- és operettbuffo-szerepeket formált meg. Társ.-a, amely mindig a legjobb erőket egyesítette, elsősorban zenés bohózatokat és népszínműveket játszott, de klasszikus műveket is műsorára tűzött. Több operettet és színművet írt. F.Sz. Lambertuccio (Suppé: Boccaccio); Goldstein Számi (Kövessy A.); Róth bácsi (Földes I.: Hivatalnok urak). Librettói: Az új honpolgár (zene: Delin H., 1896); A vigécek (zene: Barna I., 1897); Lipi (zene: Huber M., 1918).