# Szakály György

(Nyíregyháza, 1955. dec. 15.– ): táncos, balettigazgató. Az ÁBI-t 1976-ban végezte el, majd egy évig Leningrádban tanult tovább ösztöndíjasként. 1977-től az Operaház tagja, 1981 óta magántáncosa, 1992-től balettig.-ja 1985–1988 között a dortmundi, 1988–1990 között a bonni Operaház szólistája is. Vendégszerepelt a Szegedi Balettnél 1987-ben, valamint Amerika és Európa számos országában lépett fel gálaesteken. Generációjának legszuggesztívebb előadóművésze, aki a klasszikus és lírai szerepekben is kiváló, de drámai alakításai egészen egyedülállóak. Az MTV portréfilmet készített róla, amelyet Róna Viktor koreografált. A Macskák c. musicalben (kor.: Seregi László) Mefisztufelész szerepét táncolta. Újabban koreográfusként is bemutatkozott színházi produkcióban, és önálló egyfelvonásossal is a Pécsi Balett számára. Kossuth-díjas (1991), Liszt Ferenc-díjas (1985), érdemes művész (1988). F.Sz. Tankréd (Tóth S.: Tankréd és Klorinda párviadala); Herceg (Vojnonen: Diótörő); Sas, Művész (Seregi L.: A cédrus); Ifjú (R. van Dantzig: Emlékmű egy halott ifjúnak); Királyfi (Seregi L.: A fából faragott királyfi); Mandarin (Seregi L., ill. Milloss A.: A csodálatos mandarin); Kiválasztott ifjú (Béjart: Tavaszünnep); Erdő (Méndez: A folyó és az erdő); Crassus, Spartacus (Seregi L.: Spartacus); Júdás (Fodor A.: A próba); Mercutio (Seregi L.: Rómeó és Júlia); Oberon (Seregi L.: Szentivánéji álom); Shiva (Béjart: Bhakti); Herceg (Messzerer: A hattyúk tava); Julien Sorel (Vámos Gy.: Vörös és fekete); Spartacus (Vámos Gy.); Lőrinc barát (Herczog I.: Rómeó és Júlia); főszerepek (Ailey: A folyó, Balanchine: Szerenád, Kylian: D-dúr szimfónia, H. van Manen: Adagio Hammerklavier).

SZAKÁLY GYÖRGY – (Sztravinszkij–Béjart: Tűzmadár)