# Pártos Géza

(Bp., 1917. jan. 6.– ): rendező. Milloss Aurél Magyar Balett Stúdiójában tanult táncolni. Pályáját 1938-ban a Független Színpadnál kezdte, majd 1945–1949 között a Nemzeti Színház tagja volt. 1949-től 1959-ig a Madách Színházban rendezett. Két évadot a Petőfi Színházban töltött. 1961–69-ben ismét a Madách Színház rend.-je volt. 1947-től 1969-ig a SzAk-n színészmesterséget tanított. 1969-ben Londonba ment, ahol 1971-től a Royal Shakespeare Company főiskolán, a Guildhallban tanított, majd a manchesteri egyetem drámafakultásán foglalkozott végzős operaénekesekkel. 1975-ben Izraelben telepedett le, ahol a Tel Aviv-i Színiakadémián tanít, valamint saját színészképző stúdiót vezet. Rendezéseire az elmélyült elemzés és a részletes kidolgozás jellemző. Főként pályája elején a kortárs m. dráma támogatója, de külföldi rendezései közt is található m. szerző műve. Számára fontosabb a színészi akció, a mimika, a gondolati megfogalmazás, mint a színpad látványelemei. 1969-ben érdemes művész kitüntetést kapott. F.R. Ismeretlen szerző: Kocsonya Mihály házassága; Vega: A kertész kutyája; Móricz Zs.: Rokonok; Sh.: Rómeó és Júlia; Shaw: Caesar és Cleopatra; ifj. A. Dumas: A kaméliás hölgy; Brecht: Kurázsi mama; Sarkadi I.: Elveszett paradicsom; Füst M.: IV. Henrik; Karinthy F.: Bösendorfer; Örkény I.: Tóték; Kyle: Zúzódás.