# Dallos Szilvia

(Bp., 1935. jan. 30.– ): színésznő. A SzAk-n szerzett koreográfusi diplomát 1957-ben, majd egy évadot a Fővárosi Operettszínházban töltött. 1958-tól 1960-ig az Országos Rendező Iroda társ.-ának tagja, közben 1956-tól 1960-ig az Állami Balett Intézetben is dolgozott balettmesternőként. Hat esztendőt az egri Gárdonyi Géza Színházban játszott. 1966 óta hároméves megszakítással – 1970–1973 között az Irodalmi Színpad tagja – a Pannónia Filmstúdió művésznője. 1963-tól filmezik, 1969-től rendszeresen készít riportokat a Magyar Rádió Szórakoztató Osztálya, ill. az Esti Hírlap részére. Rádiójátékokat, filmforgatókönyveket is ír. 1979-ben Balázs Béla-díjat kapott. F.M. Akvárium (dráma, 1971); Balázs és Boglárka az idő birodalmában (mesejáték, 1980); Zónaidő (dráma, 1983).