# Klestinszky László

(Kassa, 1809. jún. 9.–Kassa, 1889. szept. 30.): színházszervező és -vezető, fordító, drámaíró, szakíró. 1824-től írt és fordított drámákat. Nyomtatásban hét jelent meg, további hétről tudunk, de kortársai már 1836-ban 43 eredeti drámáját tartották számon. 1833-ban Rozgonyban, 1836-ban Kassán szervezett műkedvelő társ.-ot. Ezek – színészképzés híján – a hivatásos színészet utánpótlását szolgálták. Maga is műkedvelő színész volt. Az Abaúj vármegyei és a kassai művelődés- és politikatörténetben kiemelkedő szerepet játszó Klestinszky László 1838–39-ben három hónapig a kassai társ. intendánsa, 1848. febr.-tól dec.-ig a társ. főigazgatója. 1850–1860 között a színügyi választmány tagja volt. Könyve: A kassai magyar színészet, 1781–1877 (Kassa, 1878). – Ir. Báthory Románcsik M.: Magyar színészek és színésznők életrajzai (Kassa, 1883).