# Ágai Karola; Staud

(Bp., 1936. nov. 16.– ): énekesnő (szoprán). Tanulmányait Révhegyi Ferencné irányításával végezte. Pályafutását 1952-ben a SZOT, majd a Magyar Rádió énekkarában kezdte. 1953–55-ben a Magyar Rádió énekkarának, 1955-től 1957-ig a Honvéd Művészegyüttesének szólistája. Az Éj királynője szerepében (Mozart: A varázsfuvola) vendégként mutatkozott be az Operaházban, amelynek 1957-ben lett magánénekese. Hamarosan az egy. vezető koloratúrszopránja lett, nagy sikerrel énekelte a koloratúr-primadonna szerepeket, és a lírai szerepkörben is emlékezetes alakítások fűződnek a nevéhez. 1969-ben a New York-i Metropolitanben, 1973-ban a moszkvai Nagy Színházban lépett fel. Vendégszerepelt a hamburgi Operaházban, valamint Európa számos operaszínpadán. Több Hungaroton lemez, valamint rádió- és televíziós felvétel közreműködője. Alakításait virtuóz koloratúrtechnika, kitűnő színészi készség jellemzi. Liszt Ferenc-díjas (1968), érdemes (1970) és kiváló művész (1977). F.Sz. Melinda (Erkel F.: Bánk bán); Szilágyi Erzsébet, Gara Mária (Erkel F.: Hunyadi László); Violetta (Verdi: Traviata); Gilda (Verdi: Rigoletto); Ford Alice (Verdi: Falstaff); Zerbinetta (R. Strauss: Ariadne Naxosban).

ÁGAI KAROLA és SZENDREY KARPER LÁSZLÓ