# Alapi Nándor; Anlauf

(Alsóalap, 1885. ápr. 30.–?): színész, színházigazgató. A SZAk-t 1908-ban végezte el. Vidéken kezdte pályáját, 1912-ben a bp.-i Kövessy Színpad tagja volt. Az I. világháborúban megsebesült, rokkantsága idején a Székesfehérvári Újság felelős szerk.-jeként dolgozott. 1921–1923 között a székesfehérvári színházban, 1923-ban Forgács Rózsi Kamaraszínházában játszott. 1924-től 1931-ig az Országos Kamaraszínház ig.-ja volt. 1932–1934 között a bp.-i Kamara Színház élén töltött, anyagi gondok miatt, két csonka évadot. 1936-ban az Országos Kamaraszínház is befejezte működését. 1938–39-ben a Nemzeti Színház ügyelőjeként tevékenykedett. A Nyilaskeresztes Párt tagja lett, 1944-ben külföldre távozott. Alapi országjáró társ.-ával a közönséget a modern drámairodalommal és színjátszással ismertette meg. Színészként és rend.-ként közvetlenségre, természetességre, eredetiségre törekedett. F.Sz. Hamlet (Sh.); Tartuffe (Molière); Fegya (Tolsztoj: Az élő holttest); Hjalmar (Ibsen: A vadkacsa); Helmer (Ibsen: Nóra); Liliom (Molnár F.). K. Vándorlásunk, 1–3. (1926–1931).