# Kedélyes Színház Cabaret

(1907–1908): a volt Washington mulatóban, az Üllői út 46-ban 1907. szept. 15-én Fejér Dezső színész nyitott kabarét. Vállalkozása mindössze három hónapig állt fenn. 1908 febr.-jától Ilosvay Hugó hírlapíró, majd szept.-től Gara Ákos kupléíró vette át a vezetést, akinek kabaréját két hónap múlva a rendőrség bezáratta. 1908. okt. 15-én Adorján László hírlapíró-konferanszié vezetésével Paradicsom Cabaret néven nyílt itt szórakozóhely, karnagya Nádor Mihály volt. Konferált Tarján Vilmos. A vállalkozás két hónapig működött. 1909-ben Báttaszéki Lajos próbálkozott új műsorral.