# Terézkörúti Színpad

(1923–1938): a Teréz krt. 46. sz. alatti épületben működő kabaré. A Roboz Aladár vezette részvénytársaság által 1923. dec. 1-jén megnyitott színpadának műv.-i vez.-je Nagy Endre, ig.-ja Salamon Béla volt. Hat évig fért meg egymás mellett a szavakkal zsonglőrködő konferanszié árnyalt szellemessége és a biztos hatásra menő komikus harsány hahotát kiváltó komédiázása. Ezen a színpadon jelent meg először Komlós Vilmos és Herczeg Jenő alakításában a Hacsek és Sajó páros, Vadnai László tollából. Főrend.-je Herczeg Jenő, zenei vez.-je Lányi Viktor volt. 1932 őszétől Vaszary János a műv.-i vez., majd Bánóczy Dezső. Itt konferált először Kellér Dezső, 1934–36-bn Békeffi László, utána Kővári Gyula. A kabaré 1938-ig működött, a főváros legnívósabb műsorát játszotta. Színpadán a kabarészínészek legkiválóbbjai szerepeltek.