# Lakner Artúr

(Zólyom, 1893. ápr. 7.–Németország, 1944): filmdramaturg, író, színházigazgató. 1919–1924 között a Corvin Filmgyár gyártelepét vezette. Számos némafilm feliratait készítette. 1925-től 1937-ig a Royal Filmszínházak műv.-i ig.-ja volt. 1937-ben Lakner Filmservice c. reklámvállalatot alapított. 1926-tól a Royal Apollóban, 1929-től az Új Színházban, 1932-től 1938-ig a Vígszínházban, 1940 után a Goldmark teremben tartott gyermekelőadásokat Lakner bácsi Gyermekszínháza c. A színházban gyermekoperettek, mesejátékok, gyermekkabarék kerültek színre. Számos színművészünk itt ismerkedett meg a színpaddal. Lakner jó pedagógiai érzékkel, a játszó és a néző gyerekek szeretetétől övezve végezte hivatását. 1946-ban leánya, Lakner Lívia még újraindította édesapja színházát, de engedélyét csakhamar bevonták. Lakner Artúr leghíresebb művéből, az Édes mostohából film is készült (1935). Drámái: Füllentő Péter (1932); Királyok kincse (1932); Édes mostoha (zene: Zakál Dénes, 1933); Csipkerózsika (1936). Könyve: Édes mostoha (regény, 1983). – Ir. Lakner L.: Lakner bácsi és száz gyereke (1993).