# Ross Jenő

(Győr, 1890. aug. 28.–Szeged, ?): énekes színész. Pályáját 1910-ben Kassán kezdte Faragó Ödön társ.-ánál, s bár hosszabb-rövidebb ideig budapesti egy.-ekben is játszott – 1916-ban például a Modern Színház tagja –, életének legnagyobb részében vidéki társ.-ok lírai hőse és bonvivánja. A húszas évek első felében Fehér Imre egy.-ének tagjaként Brassóban és Székelyudvarhelyen ért el nagy sikereket az Iglói diákokban, Zilahy Lajos színművében, a Hazajáró lélekben. 1926-ban Kolozsvár és huzamosabb ideig Szeged volt pályafutásának további állomása, ahonnan nyugdíjba is ment.