# Bilicsi Tivadar; Graváts

(Bp., 1901. szept. 6.–Bp., 1981. júl. 11.): színész. 1919-ben kezdte a pályát kardalosként a Feld-féle Budapesti Színházban, de statisztált az Operában is. Rákosi Szidi színiiskolájába járt, majd Füzy Barnabás színtárs.-ához szerződött. 1920–22-ben Miskolcon volt kardalos. 1925-ben végezte el az Országos Színészegyesület színiiskoláját, majd Szegedre szerződött. Az 1926–27-es évadot a Király Színháznál töltötte, de közben visszament Szegedre is. 1928–29-ben a Belvárosi Színháznál játszott. 1929–31-ben a miskolci, 1931–32-ben a Fővárosi Operettszínház, 1932-től a Terézkörúti Színpad tagja volt. 1933-tól 1944-ig az Andrássy úti és a Magyar Színházban játszott. 1945 után a Belvárosi Művész, a Magyar, a Medgyaszay, ill. a Modern Színházban és az Operettszínházban szerepelt rendszeresen. 1949-ben, az államosítás után ismét az Operettszínházhoz került. 1952–54-ben a Vígszínházban lépett fel. 1954-ben A Magyar Néphadsereg Színházához szerződött, amelynek – 1962-től ismét Vígszínház néven – 1968-ig, nyugdíjba vonulásáig tagja volt. Táncos buffóként kezdte pályáját, és drámai erejű karakterszínészként fejezte be. Groteszk báj, humor, emberség áradt alakításaiból. A minden műfajban otthonos, igazi nagy clownok fajtájába tartozott. 1962-ben érdemes, 1975-ben kiváló művész kitüntetést kapott. F.Sz. Trinculo (Sh.: A vihar); Kubanek (Zerkovitz B.: Csókos asszony); Hugó (Molnár F.: Liliom); Beppo (Heltai J.: A néma levente); Mosca (Jonson: Volpone); Almády (Molnár F.: Játék a kastélyban); Csató (Molnár F.: A doktor úr); Tóbiás fiákeres (J. Strauss: Bécsi diákok); Rostó Pál (Sárközi I.: A szelistyei asszonyok); Bruhaha Kelemen (Csinn-bumm cirkusz); Castel-Benac (Pagnol: Topáz); Vidorov (Osztrovszkij: Erdő); Rettegi Fridolin (Schöntan: A szabin nők elrablása); Ill (Dürrenmatt: Az öreg hölgy látogatása); Ragueneau (Rostand: Cyrano de Bergerac); Lőrinc barát (Sh.: Rómeó és Júlia); Moór (Csurka I.: Szájhős); Tschöll papa (Schubert–Berté: Három a kislány); Winter (Gyurkovics T.: Az öreg); Ed Mosher (O’Neill: Eljő a jeges); Badari bácsi (Gyurkovics T.: Nagyvizit); Bocca Libero (Nicolai: Hárman a padon); Sajt Hugó (Füst M.: Sanda bohóc). F.M. Hol vagytok, ti régi játszótársak? (1982).

BILICSI TIVADAR - Ungonberky úr
(Krúdy Gy.: A vörös postakocsi)