# Eszenyi Olga

(Brassó, 1910. jan. 27.–São Paulo, 1992. ápr. 1.): színésznő. A SzAk-ra járt. 1933–34-ben a Kamara Színház szerződtette. Egy-egy évig a Vígszínházban, ill. Debrecenben játszott. 1936–1938 között a Nemzeti Színház tagja, 1939–40-ben a Belvárosi Színház művésznője volt. 1944-ben külföldre menekült. 1948-ban érkezett Buenos Airesbe, ahol 1949 máj.-ában csatlakozott a már működő Magyar Színjátszó Társasághoz. Sokszor lépett pódiumra, mint versmondó. 1954–55-ben Cselle Lajos társ.-ában játszott, majd 1956-ban Brazíliába települt át, ahol több előadást rendezett; pl. cserkészifjaknak tanította be Katona J. Bánk bánját. Alakításait lírai vonások jellemezték. F.Sz. Izabella (Szántó Gy.: Sátoros király); Giulietta (Ortner: Beethoven); Juli (Kodolányi J.: Földindulás); Lidi (Kerecsendi Kiss M.: Az első); Irina (Hunyadi S.: Feketeszárú cseresznye); Iréne császárnő (Herczeg F.: Bizánc); Anna (Németh L.: Villámfénynél); Hedda Gabler (Ibsen).