# Molnár Gyula

(Bp., 1877. jún. 22.–Eger, 1934. ápr. 21.): színész, színházigazgató. A SzAk-t 1898-ban végezte el, s Aradra szerződött. 1899 nyarán Csóka Sándor társ.-ában, 1900–01-ben Székesfehérvárott, 1901–02-ben Pécsett, 1902–03-ban a Városligeti Színkörben játszott. 1907-től 1912-ig társ.-ával kisebb településeket keresett fel. 1914–15-ben Pécsett működött. Az I. világháborút végigharcolta. 1918-ban Karlsbadban ig.-i titkár volt. 1926-ban nyugalomba vonult. Jellemszerepeket játszott prózai és zenés művekben. F.Sz. Bagot (Potter: Trilby); Jávorka Ádám (Herczeg F.: Ocskay brigadéros); Ábris (Tóth E.: A tolonc); Bonville (Jones: Gésák).