# Richter János

(Győr, 1843. ápr. 4.–Bayreuth, 1916. dec. 5.): karmester. Zenész szülők gyermeke, német neveltetésben részesült. 1853-ban Bécsben az udvari énekkar karénekese, 1860–65-ben a bécsi konzervatórium növendéke, 1862–66-ban a bécsi Kärtnertortheater zenekarának kürtöse, 1867-től 1868-ig Wagner ajánlására a müncheni Operaház karigazgatója, 1868–69-ben karmestere. Wagner zenéjét megismerve lelkes híve, munkatársa, művei terjesztője lett. 1871-től 1875-ig Orczy Bódog a Nemzeti Színházhoz hívta Erkel Ferenc helyére, itt karnagy volt. Fő feladatának itt is Wagner műveinek meghonosítását tekintette. Felújította a Lohengrint, bemutatta A bolygó hollandit (1873) és a Rienzit (1874), de a Rómeó és Júlia (Gounod) bemutatójának (1872) és az Ördög Róbert, A próféta (Meyerbeer), valamint A bűvös vadász (Weber) felújításának is ő volt a karmestere. 1875 után Bécs zenei életének egyik irányítója, a Wagner-előadások ünnepelt karmestere Bayreuthban, később Angliában. 1910-ben visszavonult.

RICHTER JÁNOS