# Horváth Margit

(Bp., 1912. jan. 15.–Bécs, 1991. febr. 2.): táncosnő, balettmester, koreográfus. 1921-től 1927-ig az Operaház balettiskolájában tanult. 1927-től 1942-ig, ill. 1945-től 1967-ig az Opera karaktertáncosnője, 1946-tól balettmestere. Operai betétek koreografálása mellett fontos szerepet játszott a nagy szovjet balettek betanításában (A diótörő, 1950; A hattyúk tava, 1951). A harmincas évek végétől 1945-ig a Fővárosi Operettszínházban is dolgozott balettmesterként és koreográfusként. Jelentős pedagógiai érdemeket szerzett az operai balettnövendékek irányításában. Férje, Téry Rezső és leánya, Téry Evelyn emlékére Horváth-díjat alapított, amelyet 1992 óta évente osztanak ki táncosok, pedagógusok és növendékek között. F.Sz. Ámor (Trojanowsky: Sylvia); Vénkisasszony (Brada E.: Pesti karnevál).