# Lőcsei Jenő

(Putnok, 1956. máj. 11.– ): táncos, koreográfus. Az ÁBI-ben 1976-ban végzett. Egy évig Leningrádban ösztöndíjasként tanult tovább. 1977 óta az Operaház tagja, 1982-től 1987-ig magántáncosa, és párhuzamosan a bécsi Staatsoper szólistája is. 1988-tól a norvég Nemzeti Balett vezető szólistája, 1989-től 1991-ig a nyugat-berlini Deutsche Oper vezető szólistája volt. Lírai alkatú, rendkívül szép vonalú, tiszta technikájú klasszikus táncos, aki a klasszikus, neoklasszikus és modern szerepeket hasonlóan magas színvonalon, ihletetten formálja meg. Első koreográfiáját Königer Miklós tévéfilmjéhez készítette, a Haláltánchoz, melynek főszerepét is eltáncolta. Liszt Ferenc-díjas (1983), érdemes művész (1986). F.Sz. Crassus (Seregi L.: Spartacus); Colas (Ashton: A rosszul őrzött lány); Tűzmadár (Béjart); Művész (Seregi L.: A cédrus); Rómeó (Seregi L.: Rómeó és Júlia); Jézus (Fodor A.: A próba); Zuhatag (Ailey: A folyó); Herceg (Vojnonen: Diótörő); Desiré (Nurejev: Csipkerózsika); Herceg (Nurejev, ill. Grigorovics, ill. Róna V.: Diótörő); Kiválasztott fiú (Béjart: Tavaszünnep); Colas (Spoerli: A rosszul őrzött lány).

LŐCSEI JENŐ – Rómeó (Prokofjev–Seregi L.: Rómeó és Júlia)