# Lehotay Árpád; Lehoczky

(Lőcse, 1896. ápr. 27.–Bp., 1953. okt. 19.): színész, rendező, színházigazgató, színészpedagógus. Gépészmérnöki oklevelet szerzett. Egy műkedvelő előadáson Hevesi Sándor ismerte fel tehetségét és 1926-ban a Nemzeti Színházhoz szerződtette, amelynek 1944-ig tagja maradt. 1935-ben az Országos Színészegyesület színiiskolájának lett a tanára. 1939-től 1944-ig a SzAk-n tanított, 1943–1945 között a Vígszínházban, 1944-ben és 1946-ban a Pesti Színházban is szerepelt. 1945–1947 között a Szegedi Nemzeti Színház ig.-ja, 1947-től a Belvárosi Színház színésze és rend.-je. 1949–1951 között a Madách Színház tagja volt. 1947-ben a Víg és a Pesti Színházban is fellépett. Az alakuló Magyar Néphadsereg Színháza szerződtette, de betegsége miatt már nem lépett színpadra. Kitűnő beszédtechnikájú, jó megjelenésű és csiszolt mozgású, sokoldalú színész volt. Tehetsége klasszikus és modern szerepekben egyaránt érvényesült. Virtuóz beugróként tartották számon. F.Sz. Ádám, Lucifer (Madách I.: Az ember tragédiája); Faust (Goethe); Octavius, Antonius (Sh.: Julius Caesar); Cassio (Sh.: Othello); Prospero (Sh.: A vihar); Posa márki (Schiller: Don Carlos); Cyrano (Rostand: Cyrano de Bergerac); Mokány (Kisfaludy K.: Csalódások); Helmer (Ibsen: Nóra); Kovács József (Gergely S.: Vitézek és hősök). F.R. Pagnol–Nivoix: Dicsőség vására; Fehér K.: Idézés bűnügyben.

LEHOTAY ÁRPÁD – Kossuth (Hegedűs Lóránt)