# Máriáss József

(Dunakeszi, 1920. febr. 23.–Szeged, 1991. ápr. 24.): színész. Joghallgató volt a Pázmány Péter Tudományegyetemen, majd Rózsahegyi Kálmán színiiskolájában tanulta a színészmesterséget. Pályáját 1946-ban a Belvárosi Színházban kezdte. Játszott az Ifjúsági Színházban és a Vidám Színpadon. 1949–1954 között a győri színház tagja volt. 1963-ban és 1965-ben az egri Gárdonyi Géza, 1964-ben a kecskeméti Katona József és a szolnoki Szigligeti, 1969–1982 között a Szegedi Nemzeti és 1983–86-ban a zalaegerszegi Hevesi Sándor Színházban játszott. Súlyos betegsége miatt 1989-től már nem lépett színpadra. Kiváló karakterszínészként drámai és vj.-i szerepekben aratott sikert. Jászai Mari-díjas (1963) volt. F.Sz. Haynau (Jókai M.: A kőszívű ember fiai); Tartuffe (Molière); Zuboly (Sh.: Szentivánéji álom); Peacock (Brecht–Weill: Koldusopera); Sir Bazil (Lehár F.: Luxemburg grófja); Solomon professzor (Miller: Alku); Akki, a koldus (Dürrenmatt: Angyal szállt le Babilonba); Alba (Goethe: Egmont).