# Unger Karolina

(Székesfehérvár, 1803. okt. 28.–Firenze, 1877. márc. 23.): magyar származású osztrák énekesnő (mezzoszoprán). J. M. Vogl, Salieri és Aloysia Lange tanítványa volt Bécsben, majd Milánóban Giorgio Ronconi növendéke lett. Bécsben debütált 1821-ben Dorabella szerepében (Mozart: Così fan tutte). Beethoven is felfigyelt tehetségére, 1824-ben ő énekelte először a IX. szimfónia altszólóját. 1825-től Itáliában énekelt, a híres impresszárió, Domenico Barbaja színházaiban. Számos operakomponista írt számára operát, pl. Bellini (Az idegen nő), Mercadante (A két rivális). A romantikus hősnők megformálása mellett jelentős sikerei voltak Mozart operáiban és Schubert dalainak előadásával is.