# Rónai Gyula, id.; Mórocz József

(Somlóvásárhely, 1828. jan. 6.–Nagyvárad, 1874. szept. 4.): színész, rendező. Elhagyta a jogi pályát, színésznek állt és nevét megváltoztatta. 1847-ben Budán mint műkedvelő lépett fel először. A szabadságharc után Kolozsvárott tűnt fel. Vidéki szereplési után 1859–1962-ben a Nemzeti Színház tagja lett, majd ismét vidékre került. 1865-ben Reszler István szerződtette az új debreceni színházhoz. Annyira megszerette a várost, s a város is őt, hogy Reszler bukása után is ott maradt élete végéig (egy év kivételével; ekkor – 1872-ben – Szatmáron lépett fel). A vidék egyik legjobb Shakespeare-színésze volt (Lear; Othello; Macbeth; III. Richard), és kiválóan adta elő Bánkot, Peturt (Madách I.), Brankovicsot (Obernyik K.). A szerző, Jókai Mór is gratulált neki Dózsa György alakításához. Felesége Prielle Lilla, Prielle Kornélia húga volt.

M.A. 1850: Nagyvárad; 1852: Nagyvárad, Debrecen; 1852–53: Havi Mihály–Szabónál; 1854: Barassó; 1855: Szeged; 1856: Gyulai; 1857–59: Csabai Pál; 1862–64: Reszler István; 1864: Arad, Kassa.