# Székelyudvarhely színészete

1869-ben Győrffy Antal társulata játszott a csizmadiacéh boltjában és a városháza nagytermében. 1876-ban Csóka Sándorék a Raksányi-féle népkertben léptek fel, 1898-ban ugyancsak ők, de már a Galter-féle újonnan átalakított színkörben. 1896-ban színpártoló egyesület alakult. 1902 szept.-ében új színházat nyitottak 11 páhollyal, 400 ülőhellyel és 300 állóhellyel. 1901–1903 között Micsey F. György lett az ig. mint az erdélyrészi I. színikerület társulatvezetője. Őt Polgár B. Béla követte. A két világháború között több direktor többször is megszerezte a koncessziót. Fehér Imre 1922–24-ben, 1927-ben, 1929-ben, 1930-ban, Gáspár Jenő 1925-ben, 1928-ban, Hevessy Miklós 1931-ben, 1937–39-ben, Ferenczy Gyula 1926–27-ben, 1932–34-ben, Battyán Kálmán 1934–36-ban, 1941-ben, Hegedűs Miklós 1935–36-ban, Kozma Hugó 1938-ban, 1940-ben, Sarkadi Gusztáv 1932-ben és Révész Sándor 1937-ben. 1940-ben Erdélyi Magyar Színház, 1941-től Székelyföldi Színház volt a neve. A II. világháború óta a városnak nincs hivatásos egy.-e.