# Krizsovánszky Szidónia

(Kisiklód, 1944. jún. 14.– ): színésznő. 1965-ben végzett a marosvásárhelyi Szentgyörgyi István Színművészeti Intézetben, majd négy évig a szatmárnémeti Színház tagja volt. Onnan a sepsiszentgyörgyi Állami Magyar Színházhoz szerződött. Tragédiákban és vígjátékokban, hagyományos és nem hagyományos építkezésű drámai művekben egyaránt sikerrel szerepelt. Alakításait bensőségesség, érzelmi-indulati telítettség jellemzi. A hetvenes években gyakran szerepelt a Bukaresti Rádió m. nyelvű adásaiban. A nyolcvanas években egy baleset egy időre visszavetette művészi tevékenységében. F.Sz. Marianella (Goldoni: A furfangos özvegy); Heavenly (Williams: Az ifjúság édes madara); Gertrudis (Katona J.–Illyés Gy.: Bánk bán); Árva Bethlen Kata (Kocsis I.); Dudgeonné (Shaw: Az ördög cimborája).