# Patassy Tibor

(Balassagyarmat, 1925. szept. 12.– ): színész. 1947-ben végezte el az Országos Színészegyesület színiiskoláját és Győrben, Szombathelyen, Sopronban szerepelt. 1949-től egy-egy évet Pécsett és Miskolcon töltött, majd az Ifjúsági, ill. a Petőfi Színház művésze volt. 1958-tól 1966-ig az Állami Déryné Színházban játszott. Négy évig a győri Kisfaludy, egyig a veszprémi Petőfi Színház tagja. 1973–1991 között ismét Győrben volt színész. 1991 óta a kecskeméti Katona József Színházban szerepel. 1977-től a Magyar Színházművészeti Szövetség elnökségi tagja. Markáns egyénisége elsősorban drámai hős- és karakterszerepek eljátszására teszi alkalmassá, de vj.-okban is emlékezetes alakításokat nyújt. Művészetét 1962-ben és 1964-ben Jászai Mari-díjjal, 1984-ben érdemes művész kitüntetéssel jutalmazták. F.Sz. Hamlet (Sh.); Ferdinánd (Schiller: Ármány és szerelem); Tiborc (Katona J.: Bánk bán); Lekenczey (Móricz Zs.: Úri muri); Marco (Miller: Pillantás a hídról); Bakk Lukács (Tamási Á.: Énekes madár); Csermlényi Viktor (Örkény I.: Macskajáték); Geiger professzor (Hauptmann: Naplemente előtt).