# Miskey József

(Bp., 1882. aug. 30.–Bp., 1948. júl. 30.): színész, színházigazgató. Horváth Zoltán színiiskolájában tanult. 1907-ben Kassán kezdte pályáját. 1909–10-ben a Városligeti Színkörben, 1910–11-ben Miskolcon, 1911–12-ben Nagyváradon, 1912–13-ban Sopronban és Szombathelyen, 1913–14-ben Miskolcon játszott. 1915–1923 között hadifogoly volt. 1923–1926 között Faragó Sándor székesfehérvári társ.-ának, 1926-tól 1934-ig az Országos Kamara Színháznak tagja. 1935-ben megalapította a Thália Kamaraszínházat, melyet 1939-ig vezetett. 1940-ben a Belvárosi Színházban, 1941–42-ben Földessy Géza társ.-ában, 1942–43-ban Szegeden, 1943-ban a Kispesti Nyári Színházban, 1947-ben Óbudán és a Medgyaszay Színházban lépett színpadra. Jellemszerepeket formált meg. Stagione társ.-ával az egész országot bejárta, s színvonalas előadásokkal jól összeszokott együttesjátékkal sikert arattak mindenütt. F.Sz. Maurice Morris (Knoblauch: A faun); Polonius (Sh.: Hamlet); Werle (Ibsen: Vadkacsa).