# Szamossy Kornélia

(Kolozsvár, 1932. okt. 20.– ): színésznő, színészpedagógus. 1955-ben a marosvásárhelyi Szentgyörgyi István Színművészeti Intézetben végzett, majd a Székely Színház szerződtette. Kimagasló tehetségként indult, rövid ideig nagy lírai szerepeket játszott. Alakításaiban a figurák egyoldalú érzelmi megközelítésével szemben az expresszionista stílust is idéző új, komplexebb kifejezőeszközöket használt. A főiskola tanársegéde is volt, amikor indokolatlanul közel egy évtizedig mellőzték. A hatvanas évek második felében egy sikeres beugrásnak köszönhetően újra felfedezték, ismét tanított a főiskolán, és néhány szerepet eljátszott. 1979-ben családjával az akkori NSZK-ba települt. F.Sz. Rosalinda (Sh.: Ahogy tetszik); Diana (Vega: A kertész kutyája); Tünde (Vörösmarty M.: Csongor és Tünde); Margareta Aldea (Kiritescu: Darázsfészek); Orbán Rozália (Németh L.: A két Bolyai); Giza (Örkény I.: Macskajáték).