# Bíró József

(Mezőkövesd, 1932. jún. 3.– ): színész. A SzAk elvégzése után, 1954-ben a Békés Megyei Jókai Színházban kezdte pályáját. 1957-ben a Honvéd Művészegyüttes szerződtette. 1963-tól ismét a Békés Megyei Jókai, 1966-tól az Állami Déryné Színház, 1970-től nyugdíjba vonulásáig, 1992-ig a Budapesti Gyermekszínház, majd az Arany János Színház tagja. Zenés vígjátékokban aratott sikert. Többször bemutatták színműveit – Nem mindennapi szerelem, 1958; Tiétek a dal, 1988 – és a Mikszáth Kálmán novellája alapján készült Galamb a kalitkában (1974) c. drámáját. Verseit a folyóiratok közlik. F.Sz. Bálint (Hubay M.–Vas I.–Ránki Gy.: Egy szerelem három éjszakája); Scrooge (Dickens: Karácsonyi ének); Dankó Pista (Vaszy V.–Dékány A.–Baróti G.).