# Pásztor Erzsi; Pápay

(Bp., 1936. szept. 24.– ): színésznő. 1959-ben végezte el a SzAk-t, és a debreceni Csokonai Színház tagja lett. 1961–64-ben a Petőfi Színházban szerepelt. Egy évet töltött a szolnoki Szigligeti Színházban, majd 1978-ig a Pécsi Nemzeti Színház művésznője volt. 1983-ig a Magyar Filmgyártó Vállalat társ.-ához tartozott, azóta a Madách Színházban játszik. Alapvetően komikai tehetségét furcsa, belső indíttatású groteszk humor színezi, de a tragédia sem idegen tőle. Gyakran filmezik. 1977-ben Jászai Mari-díjat, 1980-ban Balázs Béla-díjat kapott. F.Sz. Dorine (Molière: Tartuffe); Toinette (Molière: A képzelt beteg); Orbánné (Örkény I.: Macskajáték); Übü mama (Jarry: Übü király); Bernarda, Poncia (García Lorca: Bernarda Alba háza); Jang asszony (Brecht: A szecsuáni jólélek).