# Marosi Géza

(Hajdúnádudvar, 1884. dec. 19.–?): színész, rendező. Pályáját 1904-ben kezdte Rácalmáson, és 1914-ig különböző társ.-ok tagja. A világháborúban végig frontszolgálatot teljesített. 1919-től erdélyi társ.-ok vezető színésze, egyiknek-másiknak főrend.-je (művezetője) is volt. Jelentős Shakespeare-színészként tartották számon. 1922-ben Fehér Imre társulatával több Shakespeare-művet és Rostand Cyranóját mutatták be Tordán. 1923-ban Shylock szerepét játszotta el Székelyudvarhelyen húszéves színészi jubileuma alkalmával. 1927-ben visszatért Mo.-ra. 1929-ben Halmi Jenő társ.-ának művezetője. 1934–35-ben még a kolozsvári színház tagja. F.Sz. Bánk (Katona J.: Bánk bán); Hamlet, Othello (Sh.); Cyrano (Rostand: Cyrano de Bergerac); Karl és Franz Moor (Schiller: Haramiák); Prométheusz (Eftimiu). F.R. Madách I.: Az ember tragédiája; Zilahy L.: Süt a nap; Lengyel M.: Antónia.