# Dienes Gedeon, dr.

(1914. dec. 16.– ): tánctörténész, kritikus. Szerkesztői – MTI 1942–44-ben, Akadémiai Kiadó 1953–64-ben – és külügyi munkaterülete – Külügyminisztérium 1945–52-ben, Kulturális Kapcsolatok Intézete 1964–73-ban – mellett az 1960-as évek közepétől a Magyar Táncművészek Szövetsége Tudományos Tagozatának munkatársa, 1990-től a Magyar Tánctudományi Társaság vezetője volt. 1973–1985 között a Nemzetközi Színházi Intézet (ITI) vez. tagja, 1988-tól az UNESCO Nemzetközi Tánctanácsának (CID) vezető munkatársa. Kritikái, tudósításai megjelentek a Muzsika, a Magyar Hírlap és a Táncművészet hasábjain, tanulmányait – főleg a mozdulatművészet és modern tánc tárgykörében – a Tánctudományi Tanulmányok köteteiben (1959–1989) publikálta. Az utóbbinak több alkalommal szerk.-je, számos külföldi szaklexikon munkatársa volt.