# Monori Sándor; Róth

(Ungvár, 1862. máj. 2.–Ungvár, 1925. jún.): színész, igazgató. 1881-től 1892-ig – két félévet (1884: Bánfalvy Béla, 1889–90: Arad) kivéve – Balogh Árpád társ.-ánál játszott, majd elszerződött ifj. Polgár Károlyhoz (1892–93: Székesfehérvár), de 1893 őszén már önálló társ.-ot szervezett, mellyel Erdélytől a Felvidékig szinte minden kisebb városban sikerrel szerepelt. 1905-ben betegsége miatt le kellett mondania az igazgatásról, s Ungváron lett az árvaszék jegyzője.

M.A. 1893–94: Kula, Topolya, Zenta, Óbecse; 1894–95: Körmend, Nagyatád, Csáktornya; 1895–96: Békés, Torda, Dicsőszentmárton; 1896–97: Déva, Keszthely, Alsólendva, Csáktornya; 1897–98: Beregszász, Nagymihály, Sátoraljaújhely, Honna, Salgótarján; 1898–99: Erzsébetváros, Gyergyószentmiklós, Dicsőszentmárton, Gyulafehérvár, Szászváros, Beszterce, Szamosújvár; 1899–1900: Szigetvár, Nagyatád, Besztercebánya; 1900–01: Pécska, Csurgó, Alsólendva, Barcs, Balassagyarmat, Nagyatád; 1902: Zombor, Nyitra, Esztergom, Érsekújvár.