# Újpest színészete

az első adat 1863-ból való, ekkor Keszey József m. társ.-a jó fogadtatásra talált, bár a lakosság főleg német ajkú volt. 1872-ben Balogh György társ.-a játszott Újpesten. 1882 okt.-től Szigeti Géza és Gál Sándor egyesített társ.-a működött a Schäffer-féle vendéglőben. 1876–1886 között felépült Újpest első színháza, a Colosseum, melyet Jakabffyné Krecsányi Katalin társ.-a nyitott meg 1886. jan. 24-én. 1886. máj.-ban Balassa Károly és Újvárossy Albert, 1888-ban Kárpáthi György társ.-a játszott itt. A Colosseumnak 700 személyes nézőtere volt, az épületet az 1920-as évek végén bontották le. 1910-ben Micsey F. György társ.-a szerepelt a Colosseumban és az Éden Színházban is, mely 1908. ápr. 18-án nyílt meg az Árpád út és az István út sarkán. Az Éden Színház színpadát és nézőterét 1911-ben átalakították, mielőtt Papír Sándor (ig.: 1911–1912) Újpesti Népszínház néven átvette vezetését. 1920-tól Blaha Lujza Színház néven működött, 1931-ben megszűnt. 1940. jún. 15-től 1944 szept.-éig működött a 700 férőhelyes újpesti Városi Színház. 1993-ban Székhelyi József vezetésével az Ady Endre Művelődési Központban Újpest Színház néven indult vállalkozás.