# József Attila Színház

a Bp. XIII., Váci út 63. sz. alatt működő színház. Az épület eredetileg művelődési háznak készült. 1953. dec. 14-én Déryné Színpad néven operettszínház nyílt, mely 1955 őszétől József Attila Színház néven A Magyar Néphadsereg Színháza Kamaraszínháza volt. 1956 óta önálló. Első ig.-ja Szendrő József volt, aki a színház megalapításában jelentős szerephez jutott. A színház vezetői az alapítástól kezdve változatos repertoár kialakítására, egy igazi népszínház sokoldalúságára törekedtek. A műsorban a zenés, a siker- és bulvárdarabok, krimik mellett komolyabb fajsúlyú művek is színre kerültek. 1956-tól 1975-ig, haláláig igazgatta a színházat Fodor Imre. 1975–1982 között Miszlay István, 1982-től 1990-ig Szabó Ervin volt az igazgató. A jelenlegi ig. Léner Péter. Főrend. volt többek között Berényi Gábor és Iglódi István. A színház neves művészei Komlós Juci, Szemes Mari, Káldi Nóra, Kállai Ilona, Bodrogi Gyula, Voith Ági, Kaló Flórián, Láng József mellett tag volt itt Gobbi Hilda és Darvas Iván is. A színház nevezetes sikerei: Schönthan: A szabin nők elrablása; Lope de Vega: A kertész kutyája; Rozov komédiái; Kállai I.: Kötéltánc; Barillet–Grédy: A kaktusz virága; Gyárfás M.: Egérút; Kertész Á.: Névnap.