# uruguay-i magyar nyelvű színjátszás

a főváros, Montevideo magyarsága viszonylag gyakran részesült m. nyelvű előadásokban, ami részben Buenos Aires közelségének köszönhető, ahonnan a m. együttesek szívesen jöttek vendégszerepelni, de a helyi Magyar Ház színjátszó csoportja is sok darabot mutatott be. 1942. aug.-ban a László Andor vezette Buenos Aires-i Magyar Színház itt is előadta a Nótás kapitányt, a Mosoly országát és a Potyautast, majd 1942. szept.-ben Čapek A fehér kór c. drámáját és Fodor László Dr. Szabó Juci c. színművét játszották. 1943-ban Rott Ferenc Komédia társ.-a vendégszerepelt itt. A Magyar Ház műkedvelői többek között 1942-ben bemutatták Erdélyi Mihály Csavargó lány c. operettjét és az Ide gyere rózsám c. zenés játékot. 1944-ben Papp István rendezésében a Nem leszek hálátlan c. vígjátékot. 1948. aug. 21-én Bibó Lajos Üveghintó c. vígjátéka, majd szept.-ben Fodor László Érettségi c. darabja került színre, 1949-ben pedig Csathó Kálmán Az én lányom nem olyan c. darabja. 1949-ben a hivatásos együttesek is felújították uruguayi vendégszerepléseiket. Szept. 8-án a Buenos Aires-i Magyar Színház Békeffy István–Stella Adorján Janika c. művét adta elő.