# Paprika Jancsi

Kasperl, Bajazzo és Vitéz László mellett a hazai vásári bábjátékok legismertebb alakja. Eredete bizonytalan, szerepe gyakran összemosódik Vitéz Lászlóéval. Egyes feltevések szerint Pozsonyban született a magyarok kigúnyolására, mint a rebellis magyarok torzfigurája. Legkorábban az 1830-as évek közepén tűnhetett fel, létezése 1843-tól bizonyított. Tárgyi emléke nem maradt. Ravasz, falánk, szemtelen, trágár, de jószívű, nagy orra, hegyes álla, néha pödrött bajusza, hegyes sipkája van. A 19. sz. második felétől a „paprikajancsi” szó a vásári mutatványos bábjátszás jelölésére is használatos.