# Bogár Richárd

(Bp., 1924. nov. 8.–Bp., 1986. aug. 23.): táncos, koreográfus. Szakmai tanulmányait Feleki Kamill magániskolájában kezdte, ahol szteppelni, színpadi táncot és akrobatikát tanult. Előadóként eleinte revükben és varietékben lépett fel. 1956-tól operettekhez készített koreográfiákat. Az alakuló Tarka Színpadon tánckarvezető volt, majd a Petőfi Színházban musical koreográfiákat komponált. E színház megszűnésekor a tánckar a Fővárosi Operettszínházhoz szerződött, Bogár pedig külföldre távozott, ahol táncosként szerepelt, és közben a jazztánc stílust tanulmányozta. Hazatérte után az Operettszínház tánckarának vez.-je és koreográfusa volt haláláig. Nevéhez fűződtek a legjelentősebb musicalbemutatók koreográfiái. Liszt Ferenc-díjas (1971), érdemes művész (1978). F.K. Irma, te édes (1963); West Side Story (1968); Bolero (1978).