# Szabó Lajos

(Marosvásárhely, 1932. febr. 2.–Nagyvárad, 1988. júl. 24.): színész. Eredetileg díszletmunkás volt. Tehetségére Szabó Ernő figyelt fel. 1956-ban a marosvásárhelyi Szentgyörgyi István Színművészeti Intézetben végzett. 1962-ig a temesvári Állami Magyar Színház művésze volt. Onnan Kolozsvárra szerződött, majd hét év után visszament Temesvárra. 1971-ben Nagyváradra költözött, és haláláig a színház m. tagozatának színésze volt. Ösztönös művész, aki szuggesztív erővel tudott jellemeket életre kelteni, helyzeteket és állapotokat érzékeltetni. F.Sz. Aesopus (Figueiredo: A róka meg a szőlő); Kocsis Sándor (Károly S.: Égből pottyant vendég); Davies (Pinter: A gondnok); Švejk (Hašek–Burian); Csörgheő Csuli (Móricz Zs.: Úri muri).