# Keveházi Gábor

(Bp., 1953. febr. 23.– ): táncos, koreográfus, balettigazgató. Az ÁBI-t 1971-ben végezte el, majd egy éven át Leningrádban ösztöndíjas, Bregvadze növendéke volt. 1972-től az Operaház tagja, 1973 óta magántáncosa, 1989–1992 között balettig. A 80-as évek elejétől kezdve főként kisebb szórakoztató darabokat koreografált. Részt vett az operaházi stúdió munkájában. Kiváló technikájú danseur noble, aki a balettirodalom szinte minden főszerepét eltáncolta itthon és számos külföldi vendégszereplése során. A várnai Balettverseny második helyezett (1984), a Tokiói Balettverseny legjobb férfitáncosa (1976), Nizsinszkij-díjas (1976), Kossuth-díjas (1990), Liszt Ferenc-díjas (1977), érdemes (1983) és kiváló művész (1986). F.Sz. Albert (Lavrovszkij: Giselle); Herceg (Vojnonen: Diótörő); Királyfi (Seregi L.: A fából faragott királyfi); Herceg (Messzerer: A hattyúk tava); Művész (Seregi L.: A cédrus); Kiválasztott ifjú (Béjart: Tavaszünnep); Spartacus (Seregi L.); Amyntas (Seregi L.: Sylvia); Apolló (Balanchine); Rocky (László K.: Derby); Tybalt (Seregi L.: Rómeó és Júlia).

KEVEHÁZI GÁBOR Lőcsey Jenővel (Bartók B.–Seregi L.: A fából faragott királyfi)