# New York-i Magyar Színtársulat

(1905–1922): 1905. dec. 17-én a New York-i Palm Gardenben mutatkozott be a társulat, amelynek vezetője és rendezője Rédey István volt. Az első amerikai m. színtárs. nagy részét még műkedvelők alkották, de a rend.-k és a vezető színészek már hivatásosak voltak. Rend.-k Juhász Pál, Miskolczy Henrik, Horváth Lajos és Erdélyi Emil (1920-tól ig.), karnagy Feleky Károly, a későbbi neves hungarikagyűjtő; zenei vezető Serly Lajos, az ismert zeneszerző volt. A társ. tagjai közül kiemelkedő tehetségek Thury Ilona, Virgay Boriska, Serly Etalka, Heltai Árpád, Horváth Lajos, Miskolczy Henrik, Miskolczy Jenő. New York-i fellépésükön kívül gyakran játszottak a bridgeporti magyarságnak is. Repertoárjuk főleg népszínművekből, operettekből és vígjátékokból állt. Kacsoh Pongrác: János vitéz c. daljátékával debütáltak, majd Almási Balogh Tihamér (A tót leány), Follinusz Aurél (Náni), Géczy István (Amit az erdő mesél, A gyimesi vadvirág. A régi szerető), Hervé (Lili) darabjai mellett bemutatták Szigligeti Ede II. Rákóczi Ferenc fogsága c. történelmi színművét is. Kiemelkedő eseménye volt a társ. történetének Pálmay Ilka vendégjátéka 1906-ban a New Yorki-i Manhattan Lyceum színpadán. Hervé Nebántsvirág és Almási Balogh Tihamér A tót leány c. darabjaiban aratott nagy sikert. Mindkét előadást Rédey István rendezte. 1906-ban Heltai Árpád saját társ.-ot hozott létre, és vele többen elhagyták Rédeyt. 1920-ban Erdélyi Emil lett az ig. A társ.-ban új nevek tűntek fel, Mártonfalvy György karmester, Mártonfalvy Elza (Lévay Elzi). Új darabokat is műsorra tűztek, így Muray Károly (Huszárszerelem), Szirmay Albert (Mágnás Miska), Fall (Sztambul rózsája), Mártonfalvy György (Csókkirálynő) operetteket. Erdélyi Emil 1922-ben bekövetkezett halálával a társ. tagjai más egy.-ekhez kerültek.